મહિલાઓની બેઠકમાં સૌએ એકસૂરે ‘ઈન્ટરનેટ સાથી’ પ્રોજેક્ટ માટે તેમનું નામ સૂચવ્યું ત્યારે તેઓ ગભરાઈ ગયેલાં. જોકે સર્વાનુમતે થયેલી તેમની વરણીને સ્વીકાર્યા વિના છૂટકો નહોતો. પ્રથમ તો તેમણે પોતાના બદલે અન્ય કોઈને આ કામ સોંપવા કહ્યું, પરંતુ સૌનો આગ્રહ થતાં આ જવાબદારી સ્વીકારી. આજે તેઓ ‘ઈન્ટરનેટ સાથી’ સાઈકલ લઈને ગામમાં ફરે છે, વૃદ્ધ મહિલાઓ સુધ્ધાંને તેઓ સ્માર્ટફોન પકડાવીને હસતાં કરી મૂકે છે. તેઓ કહે છે, “આ પ્રોજેક્ટનો પહેલો ફાયદો તો એ થયો કે હું બે લોકો વચ્ચે બોલતાં શીખી. અગાઉ મિટિંગમાં પણ હું કશું બોલતી નહીં. ઈન્ટરનેટ સાથીએ મને બોલતાં શીખવ્યું એમ કહું તો કશું ખોટું નથી. ત્રણ દિવસની ટ્રેનિંગમાં હું ઘણું બધું શીખી અને અન્ય બહેનોને પણ શીખવું છું. ‘ઈન્ટરનેટ સાથી’ સાઈકલ મારા ઘેર આવ્યા પછી ભારે મૂંઝવણ ઊભી થઈ, કારણ કે ટ્રેનિંગ દરમિયાન ઓફિસમાં અન્ય શિક્ષિત બહેનો સાથે બેસીને સ્માર્ટફોન અને ઈન્ટરનેટ શીખવું જુદી વાત હતી. અહીં તો મારે એકલીએ ગામમાં આ નવીન પ્રકારની સાઈકલ લઈને ફરવાનું હતું.